KARE MAR 3
Kaka Unyalo Loso Weche ma Chandou
“Beduru gi hera matut e kindu, nikech hera umo richo mogundho.”—1 Petro 4:8
Sama eka uchako ngima gi jaodi, nitie chandruoge mopogore opogore ma ubiro yudo. Chandruogego nyalo betie nikech uneno gik moko e yo mopogore, kaka uwinjo e chunyu opogore, kendo utimo gik moko mopogore nikech ne upon e yo mopogore. Bende, chandruoge nyalo betie nikech jomamoko kata nikech gik ma timore apoya.
Ji ok ohero chomre tir gi wach ma chandogi, kata kamano Muma nyisowa ni wachomre kodgi tir. (Mathayo 5:23, 24) Ka utiyo gi puonj mag Muma, ubiro yudo paro mabeyo ahinya ma nyalo konyou.
1 WUOURU KUOM WACH MA CHANDOU
GIMA MUMA WACHO: ‘Gik moko nigi ndalogi. Nitie chieng’ ling’ kod chieng’ wuoyo.’ (Eklesiastes 3:1, 7) Temuru tiyo gi thuolo moromo mondo uwuo kuom wach ma chandou. Bed thuolo nyiso jaodi kaka iwinjo gadier ei chunyi kod paro ma in-go e wi wachno. Kinde duto ‘wachuru adiera’ e kindu. (Jo-Efeso 4:25) Kata ka iyi owang’ manade, tang’uru kik ugoru. Dwoko mamuol nyalo miyo mbaka e wi wach moro matin kik lokre dhawo.—Ngeche 15:4; 26:20.
Kata ka ok iyie gi wach moro, tem bedo gi weche mang’won, kendo med nyiso jaodi hera kod luor. (Jo-Kolosai 4:6) Temuru loso ywaruok me kindu mapiyo kaka nyalore, kendo kik uwe wuoyo e kindu.—Jo-Efeso 4:26.
GIK MUNYALO TIMO:
Keturu tenge sa mowinjore mar wuoyo e wi wach ma chandou
Sama nyawadu wuoyo, chik iti kendo kik ing’ade. In bende ibiro yudo thuoloni mar wuoyo
2 CHIK ITI KENDO TEM NG’EYO KOR WACH MA CHANDOU
GIMA MUMA WACHO: ‘Beduru mamor gi ng’ato ka ng’ato. Kuom wach miyo jomamoko duong’, beduru motelo.’ (Jo-Rumi 12:10) Kaka ichiko iti sama nyawadu wuoyo en gima duong’ ahinya. Tem ng’eyo tiend gima nyawadu wacho kinyiso ni ‘ikeche kendo ibolri.’ (1 Petro 3:8; Jakobo 1:19) Kik iwuondri awuonda ni ichiko iti. Ka nyalore, we gima itimo mondo ichik iti chuth sama jaodi wuoyo kodi, kata kwaye kabe unyalo wuoyo e wi wachno bang’e. Ka ikawo jaodi kaka ng’at mutimogo gik moko kanyachiel to ok kaka ng’at ma upiemgo, ‘iyi ok bi wang’ piyo.’—Eklesiastes 7:9.
GIK MUNYALO TIMO:
Med chiko iti ka iikri rwako pach jaodi, kata kapo ni weche mowacho ok mori
Ng’e gimomiyo jaodi wuoyo kamano. Tem ng’iyo ranyisi mag del ma jaodi tiyogo kod dwol mowuoyogo
3 TIMURU KAKA USENG’ADO
GIMA MUMA WACHO: ‘Ohala nitie kuom tich duto, to twak atwaka nono kelo ne ng’ato dhier.’ (Ngeche 14:23) Yie ayiea gi wach ma useng’ado ok oromo. Onego utim kaka useng’adono. Mano dwaro kinda kod tich matek, kata kamano nitie ber mar timogi. (Ngeche 10:4) Kutimo gik moko kanyachiel, ubiro yudo “pok maber” kuom tiju matek.—Eklesiastes 4:9.
GIK MUNYALO TIMO:
Ng’euru okenge ma ng’ato ka ng’ato kuomu onego okaw mondo ulos wach ma chandou
Kinde ka kinde, utem nono dongruok musetimo e wachno
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn